b'\n_START_ARTICLE_\nKreuzberg\n_START_PARAGRAPH_\nKreuzberg on Berliinin tunnettu kaupunginosa (saks. Ortsteil). Se sijaitsee kaupungin vanhan keskustan, Mitten etel\xc3\xa4puolella. Kreuzbergin pinta-ala on 10,4 km\xc2\xb2, asukasluku 147\xc2\xa0532 (31.12.2011) ja asukastiheys 14\xc2\xa0213 as./km\xc2\xb2. Aiemmin Kreuzberg oli paitsi kaupunginosa, my\xc3\xb6s oma hallintoalueensa (Bezirk). Vuonna 2001 Kreuzbergin hallintoalue yhdistettiin Friedrichshainin kanssa Friedrichshain-Kreuzbergin hallintoalueeksi, jonka alaisuuteen Kreuzbergin kaupunginosa nyky\xc3\xa4\xc3\xa4n kuuluu._NEWLINE_Kreuzbergin katsotaan yleisesti muodostuvan kahdesta eriluontoisesta alueesta, joista yh\xc3\xa4 usein k\xc3\xa4ytet\xc3\xa4\xc3\xa4n entisten postinumeroiden mukaisia, ep\xc3\xa4virallisia nimityksi\xc3\xa4 SO 36 ja SW 61. Alue SO 36 on tullut kuuluisaksi maahanmuuttajien ja erilaisten vaihtoehtoliikkeiden kaupunginosana, kun taas SW 61 on keskiluokkaisempi asuntoalue. Aikoinaan, varsinkin 1970-luvulla Kreuzberg oli L\xc3\xa4nsi-Berliinin k\xc3\xb6yhimpi\xc3\xa4 ja syrj\xc3\xa4isimpi\xc3\xa4 kaupunginosia, mutta nykyisin siit\xc3\xa4 on tullut j\xc3\xa4lleen yhdistyneen kaupungin keskustassa sijaitseva kulttuurikeskus. Kaupunginosan asukkaista poikkeuksellisen suuri osa on maahanmuuttajia, etenkin turkkilaisia tai heid\xc3\xa4n j\xc3\xa4lkel\xc3\xa4isi\xc3\xa4\xc3\xa4n. Vuonna 2006 Kreuzbergin asukkaista 31,6\xc2\xa0% ei ollut Saksan kansalaisia. Vaikka monikulttuurinen Kreuzberg yh\xc3\xa4 vet\xc3\xa4\xc3\xa4 monia puoleensa, sille ominaista on my\xc3\xb6s asukkaiden suuri ty\xc3\xb6tt\xc3\xb6myysprosentti, ja asukkaiden keskim\xc3\xa4\xc3\xa4r\xc3\xa4iset tulot ovat yh\xc3\xa4 Berliinin alhaisimpiin kuuluvia.\n_START_SECTION_\nSijainti\n_START_PARAGRAPH_\nId\xc3\xa4ss\xc3\xa4 Kreuzbergia rajoittaa Spreejoki. Kanava Landwehrkanal kulkee Kreuzbergin poikki it\xc3\xa4-l\xc3\xa4nsisuunnassa. Sen kautta kulkee my\xc3\xb6s Berliinin metron (U-Bahn) linja U1, jolla on siell\xc3\xa4 muun muassa asemat G\xc3\xb6rlitzer Park (SO 36:ssa) ja Viktoriapark (SW 61):ss\xc3\xa4).\n_START_SECTION_\nHistoria\n_START_PARAGRAPH_\nMonet Berliinin nykyiset kaupunginosat ovat kaupunkiin vuoden 1920 alueliitoksessa liitettyj\xc3\xa4 vanhoja kyli\xc3\xa4 tai kaupunkeja. Kreuzberg sit\xc3\xa4 vastoin muodostettiin omaksi aluekokonaisuudekseen vasta samassa yhteydess\xc3\xa4. Sen nimi tarkoittaa sananmukaisesti Ristivuorta ja viittasi ennest\xc3\xa4\xc3\xa4n vain alueen korkeimpaan kohtaan, Viktoriaparkissa sijaitsevaan 66 metri\xc3\xa4 merenpinnan yl\xc3\xa4puolelle kohoavaan m\xc3\xa4keen, joka on vanhastaan suosittu viikonloppuretkien kohde monine ravintoloineen. Nimi johtuu sinne vuonna 1821 pystytetyst\xc3\xa4, Karl Friedrich Schinkelin tekem\xc3\xa4st\xc3\xa4 Napoleonin sotien muistomerkist\xc3\xa4._NEWLINE_Pohjoisosiaan lukuun ottamatta nykyinen Kreuzberg oli selv\xc3\xa4sti maaseutua, kunnes Berliini alkoi 1860-luvulla teollistumisen vuoksi nopeasti kasvaa. T\xc3\xa4m\xc3\xa4 johti laajaan maakeinotteluun, ja nykyisen Kreuzbergin alueelle rakennettiin paljon taloja varsinkin k\xc3\xb6yh\xc3\xa4lle v\xc3\xa4est\xc3\xb6lle. Monet Kreuzbergin nykyiset rakennukset ovat per\xc3\xa4isin tuolta ajalta. Viel\xc3\xa4 pitk\xc3\xa4\xc3\xa4n 1900-luvulla Kreuzberg oli asukasluvultaan Berliinin suurin kaupunginosa, jossa oli yli 400 000 asukasta, vaikka se oli pinta-alaltaan pieni. Sen asukastiheys, yli 60 000 asukasta neli\xc3\xb6kilometrill\xc3\xa4, oli n\xc3\xa4in ollen Berliinin suurin._NEWLINE_Paitsi asuntoalueita, Kreuzbergiin syntyi my\xc3\xb6s runsaasti teollisuutta. Niin sanotussa vientikorttelissa Ritterstra\xc3\x9fen varrella oli paljon pienyrityksi\xc3\xa4, kun taas lehdist\xc3\xb6kortteliin Kochstra\xc3\x9fen varrelle keskittyiv\xc3\xa4t monien Saksan suurten sanomalehtien toimitukset sek\xc3\xa4 my\xc3\xb6s kirjakustannusliikkeet Ullstein, Scherl ja Mosse._NEWLINE_Monet teollisuuskorttelit tuhoutuivat l\xc3\xa4hes t\xc3\xa4ysin toisen maailmansodan loppuvaiheessa, 3. helmikuuta 1945 tehdyiss\xc3\xa4 pommituksissa. Axel Springerin lehtiyhti\xc3\xb6 kuitenkin sijoittui sodan j\xc3\xa4lkeen uudelleen Kochstra\xc3\x9felle, jonne se rakensi uuden p\xc3\xa4\xc3\xa4konttorinsa aivan l\xc3\xa4helle rajalinjaa, jolle my\xc3\xb6hemmin rakennettiin Berliinin muuri._NEWLINE_Kun toisen maailmansodan voittajat jakoivat Berliinin miehitysvy\xc3\xb6hykkeisiin, Kreuzberg kuului Yhdysvaltojen vy\xc3\xb6hykkeeseen ja n\xc3\xa4in ollen L\xc3\xa4nsi-Berliiniin. Se sijaitsi kuitenkin aivan vy\xc3\xb6hykerajan pinnassa, sill\xc3\xa4 Mitte sen pohjoispuolella kuului Neuvostoliiton vy\xc3\xb6hykkeeseen ja n\xc3\xa4in ollen It\xc3\xa4-Berliiniin. Kuuluisa rajanylityspaikka Checkpoint Charlie Friedrichstra\xc3\x9fen varrella johtikin juuri Kreuzbergista Mitteen. L\xc3\xa4nsi-Berliinin varsinaiseksi liikekeskukseksi muodostui Kurf\xc3\xbcrstendamm ymp\xc3\xa4rist\xc3\xb6ineen, ja Berliinin vanhan keskustan vieress\xc3\xa4 sijainnut mutta muurin siit\xc3\xa4 erottama Kreuzberg j\xc3\xa4i syrj\xc3\xa4iseksi laitakaupungiksi._NEWLINE_Toisen maailmansodan j\xc3\xa4lkeen Kreuzbergin asuntojen vuokria s\xc3\xa4\xc3\xa4nneltiin lailla, mik\xc3\xa4 teki rakennusinvestoinnit v\xc3\xa4hemm\xc3\xa4n kannattaviksi. T\xc3\xa4m\xc3\xa4n seurauksena alueen asuntokanta oli huonolaatuista ja samalla halpaa, mik\xc3\xa4 osaltaan teki Kreuzbergin monien Saksaan tulleiden maahanmuuttajien ensimm\xc3\xa4iseksi asuinpaikaksi. 1960-luvun lopulta l\xc3\xa4htien yh\xc3\xa4 useammat opiskelijat, taiteilijat ja tietenkin maahanmuuttajat asettuivat Kreuzbergiin. T\xc3\xa4m\xc3\xa4 alue, jota Berliinin muuri ymp\xc3\xa4r\xc3\xb6i kolmelta puolelta, ja varsinkin SO 36-alue tuli kuuluisaksi vaihtoehtoisesta el\xc3\xa4m\xc3\xa4ntyylist\xc3\xa4\xc3\xa4n.  Vuodesta 1987 alueella on vappuna ollut jopa v\xc3\xa4kivaltaisia mellakoita._NEWLINE_Kun Saksa ja samalla Berliini yhdistyiv\xc3\xa4t, Kreuzberg sijaitsi j\xc3\xa4lleen keskell\xc3\xa4 kaupunkia. Alueen halvat vuokrat ja monet 1800-luvun rakennukset houkuttelivat my\xc3\xb6s varakkaita v\xc3\xa4est\xc3\xb6nosia muuttamaan alueelle. Nykyisin Kreuzbergissa asukkaiden keski-ik\xc3\xa4 on kaikista Euroopan kaupunginosista alhaisimpia. Tilastollisesti voidaan laskea alueen koko v\xc3\xa4est\xc3\xb6n vaihtuvan keskim\xc3\xa4\xc3\xa4rin viidess\xc3\xa4 vuodessa._NEWLINE_Kun Berliinin hallinnollista jakoa vuonna 2001 uudistettiin, Kreuzberg yhdistettiin aikoinaan It\xc3\xa4-Berliiniin kuuluneen Friedrichshainin kanssa Friedrichshain-Kreuzbergin hallintoalueeksi. Kreuzberg ja Friedrichshain sijaitsevat kuitenkin eri puolilla Spreejokea, ja ne yhdist\xc3\xa4\xc3\xa4 toisiinsa vain yksi silta, Oberbaumbr\xc3\xbccke. T\xc3\xa4m\xc3\xa4 liitos ei ollut asukkaille kovin mieluinen, eik\xc3\xa4 yksimielisyyteen p\xc3\xa4\xc3\xa4sty my\xc3\xb6sk\xc3\xa4\xc3\xa4n alueen uuden hallintokeskuksen sijainnista. Se sijoitettiin Friedrichshainin puolelle, mik\xc3\xa4 ratkaistiin heitt\xc3\xa4m\xc3\xa4ll\xc3\xa4 arpaa viiden Saksan markan kolikolla.\n_START_SECTION_\nKulttuuri\n_START_PARAGRAPH_\nBerliinil\xc3\xa4inen punk rock -liike ja monet muut vaihtoehtokulttuurit ovat syntyneet Kreuzbergiss\xc3\xa4. Legendaarinen klubi SO36 on edelleen punkin keskuksia. Siell\xc3\xa4 ovat 1970-luvulla usein vierailleet my\xc3\xb6s Iggy Pop and David Bowie. Noihin aikoihin se kilpaili New Yorkin CBGB:n kanssa maailman hienoimman uuden aallon musiikkikeskuksen asemasta._NEWLINE_Kreuzbergin nuorisokulttuuri on saanut huomattavasti vaikutteita my\xc3\xb6s afroamerikkalaiseta ja hip hop-kulttuurista, ja alueesta on tullut Berliinin rapin ja breakdancen keskus. Vaikka useimmat Kreuzbergin asukkaat ovat saksalaista tai turkkilaista syntyper\xc3\xa4\xc3\xa4, jotkut sik\xc3\xa4l\xc3\xa4iset samastuvat pikemminkin amerikkalaisuuteen tai afroamerikkalisuuteen. Hip hop\'in toivat Kreuzbergiin ennen kaikkea amerikkalaisten miehitysjoukkojen upseerien lapset ennen Saksan yhdistymist\xc3\xa4._NEWLINE_Joka vuosi Kreuzbergiss\xc3\xa4 j\xc3\xa4rjestet\xc3\xa4\xc3\xa4n suuri festivaali, Kulttuurien karnevaali (Karneval der Kulturen), jossa eri kulttuurit ja perinteet esitt\xc3\xa4ytyv\xc3\xa4t v\xc3\xa4rikk\xc3\xa4iss\xc3\xa4 katukulkueissa musiikkeineen, katuviihteineen, ruokalajeineen ja taide-esittelyineen.\n_START_SECTION_\nKreuzberg kirjallisuudessa ja musiikissa\n_START_PARAGRAPH_\nTurkkilais-saksalainen elokuvaohjaaja Neco Celik, joka ensimm\xc3\xa4isess\xc3\xa4 elokuvassaan Alltag kuvasi amerikkalaisia vaikutteita Kreuzberin nuorisokulttuurissa, sanoi: "Kreuzberg on er\xc3\xa4\xc3\xa4nlainen biotooppi, jossa monet erilaiset kansallisuudet el\xc3\xa4v\xc3\xa4t, mutta jossa heid\xc3\xa4n el\xc3\xa4m\xc3\xa4ns\xc3\xa4 m\xc3\xa4\xc3\xa4r\xc3\xa4ytyy ymp\xc3\xa4rist\xc3\xb6n, ei kansallisuuden mukaan."_NEWLINE_Sven Regenerin ensimm\xc3\xa4isess\xc3\xa4 romaanissa Berlin Blues tapahtumat on sijoitettu Kreuzbergiin._NEWLINE_Englantilainen rock-yhtye Bloc Party on tehnyt Kreuzberg-nimisen laulun, joka sis\xc3\xa4ltyy albumiin A Weekend in the City._NEWLINE_Kreuzbergille tunnusomaista boheemista el\xc3\xa4m\xc3\xa4ntyyli\xc3\xa4 kuvastaa my\xc3\xb6s englantilaisen laulajan ja sanoittajan Sam Duckwirthin laulu Find the time albumilla Searching for the Hows and Whys. Laulun alkusanat ovat suomennettuina: "Me teemme luetteloja, me teemme suunnitelmia kirjojen kirjoittamisesta, yhtyeiden perustamisesta tai muutosta Kreuzbergiin ja pakenemisesta y\xc3\xb6h\xc3\xb6n. Pakatkaa siis matkalaukkunne ja ottakaa ohjat k\xc3\xa4siinne. Sin\xc3\xa4 ja min\xc3\xa4, menn\xc3\xa4\xc3\xa4n, seuraavan kerran kun olet yksin tai seuraavan kerran kun olet vapaa."'